Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την εισαγωγή στην Κοινότητα ακατέργαστων διαμαντιών από τη Σιέρρα Λεόνε

ΑΙΤΙΟΛΟΓΙΚΗ ΕΚΘΕΣΗ

Το Συμβούλιο Ασφαλείας των Ηνωμένων Εθνών εξέδωσε απόφαση, με την οποία τα κράτη μέλη των Ηνωμένων Εθνών δεσμεύονται να απαγορεύσουν τις εισαγωγές ακατέργαστων διαμαντιών με καταγωγή ή προέλευση τη Σιέρρα Λεόνε, εκτός αυτά εάν υπόκεινται στο καθεστώς των πιστοποιητικών καταγωγής που έχει εγκρίνει η επιτροπή κυρώσεων του Συμβουλίου Ασφαλείας, η οποία συστάθηκε με την απόφαση αριθ. 1132 (1997).

Η παρούσα πρόταση κανονισμού (ΕΚ) αποσκοπεί στην υλοποίηση των στόχων της ως άνω απόφασης εντός της κοινοτικής έννομης τάξης.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την εισαγωγή στην Κοινότητα ακατέργαστων διαμαντιών από τη Σιέρρα Λεόνε

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 301,

την κοινή θέση 2000/455/ΚΕΠΠΑ [1], που καθορίστηκε από το Συμβούλιο με βάση το άρθρο 15 της συνθήκης για την Ευρωπαϊκή Ένωση, σχετικά με τις εισαγωγές ακατέργαστων διαμαντιών με καταγωγή ή προέλευση τη Σιέρρα Λεόνε.

[1] EE L

την πρόταση της Επιτροπής [2],

[2] ΕΕ C [...] της [...], σ. [...].

Εκτιμώντας τα ακόλουθα:

(1) Το Συμβούλιο Ασφαλείας των Ηνωμένων Εθνών, ενεργώντας δυνάμει των διατάξεων του κεφαλαίου VII του Χάρτη των Ηνωμένων Εθνών, εξέδωσε την απόφαση 1306 (2000) της 5/7/00, σύμφωνα με την οποία όλα τα κράτη μέλη των Ηνωμένων Εθνών οφείλουν να απαγορεύσουν τις εισαγωγές ακατέργαστων διαμαντιών με καταγωγή ή προέλευση τη Σιέρρα Λεόνε, εκτός αυτών που υπόκεινται στο καθεστώς των πιστοποιητικών καταγωγής που έχουν εγκρίνει οι αρμόδιες αρχές των Ηνωμένων Εθνών.

(2) Καθώς αυτά τα μέτρα εμπίπτουν στο πεδίο εφαρμογής της συνθήκης, για να υλοποιηθούν οι σχετικές αποφάσεις του Συμβουλίου Ασφαλείας απαιτείται να εγκριθούν κοινοτικά νομοθετικά κείμενα, ιδίως προκειμένου να αποφευχθεί η στρέβλωση του ανταγωνισμού, όσον αφορά έδαφος της Κοινότητας, το οποίο θεωρείται, για τους σκοπούς του παρόντος κανονισμού, ότι περικλείει τα εδάφη των κρατών μελών στα οποία εφαρμόζεται η συνθήκη υπό τους όρους που καθορίζονται σε αυτήν.

(3) Ακόμη, το Συμβούλιο Ασφαλείας κάλεσε τα κράτη μέλη των Ηνωμένων Εθνών καθώς και τους διεθνείς και περιφερειακούς οργανισμούς να εφαρμόσουν αυτά τα μέτρα, παρά τα ενδεχόμενα δικαιώματα ή υποχρεώσεις που απορρέουν από τις διεθνείς συμφωνίες τις οποίες έχουν υπογράψει, από τις συμβάσεις που έχουν συνάψει ή από τις άδειες και εγκρίσεις που έχουν χορηγήσει πριν την ημερομηνία έκδοσης της προαναφερθείσας απόφασης.

(4) Συνεπώς, η σύμβαση της Λομέ και η νέα συμφωνία εταιρικής σχέσης ΑΚΕ-ΕΚ, που υπεγράφη στο Κοτονού του Μπενίν στις 23 Ιουνίου 2000 και της οποίας συμβαλλόμενα μέρη αποτελούν η Κοινότητα και η Σιέρρα Λεόνε, δεν αποτελούν εμπόδιο για την εφαρμογή των ως άνω μέτρων του Συμβουλίου Ασφαλείας.

(5) Είναι ευκταίο η επιβολή κυρώσεων σε περίπτωση παραβίασης των διατάξεων του παρόντος κανονισμού να είναι ήδη δυνατή με την έναρξη ισχύος αυτού.

(6) Προκειμένου να διευκολυνθεί η εφαρμογή των μέτρων, χρειάζεται να εξουσιοδοτηθεί η Επιτροπή να συμπληρώνει ή/και να τροποποιεί το παράρτημα του παρόντος κανονισμού με βάση τα σχετικά στοιχεία που της γνωστοποιεί η επιτροπή που συστάθηκε με την απόφαση 1132 (1997) του Συμβουλίου Ασφαλείας.

(7) Τα κράτη μέλη και η Επιτροπή οφείλουν να ενημερώνονται αμοιβαία για τα μέτρα που λαμβάνουν δυνάμει του παρόντος κανονισμού καθώς και για κάθε άλλο χρήσιμο στοιχείο που διαθέτουν και το οποίο αφορά τον παρόντα κανονισμό.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Απαγορεύεται η εισαγωγή στο έδαφος της Κοινότητας, απευθείας ή εμμέσως, ακατέργαστων διαμαντιών με καταγωγή ή προέλευση τη Σιέρρα Λεόνε.

Άρθρο 2

Η απαγόρευση που αναφέρεται στο άρθρο 1 δεν ισχύει για τις εισαγωγές ακατέργαστων διαμαντιών, τα οποία συνοδεύονται από πιστοποιητικό καταγωγής που έχει εκδώσει η Κυβέρνηση της Σιέρρα Λεόνε σύμφωνα με τις ρυθμίσεις που έχουν εγκρίνει οι αρμόδιες αρχές των Ηνωμένων Εθνών και οι οποίες παρατίθενται στο παράρτημα του παρόντος κανονισμού.

Άρθρο 3

Η Επιτροπή εξουσιοδοτείται να συμπληρώνει ή/και να τροποποιεί το παράρτημα με βάση στοιχεία που παρέχουν ή με γνωστοποιήσεις που πραγματοποιούν οι αρμόδιες αρχές των Ηνωμένων Εθνών και ιδίως η επιτροπή κυρώσεων που συστάθηκε με την απόφαση 1132 (1997). Κάθε συμπλήρωση ή τροποποίηση θα δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 4

Ο παρών κανονισμός εφαρμόζεται παρά τα δικαιώματα και τις υποχρεώσεις που τυχόν απορρέουν από οποιαδήποτε διεθνή συμφωνία που έχει υπογραφεί, σύμβαση που έχει συναφθεί ή άδεια και έγκριση που έχει χορηγηθεί πριν την έναρξη ισχύος του.

Άρθρο 5

Κάθε κράτος μέλος καθορίζει τις κυρώσεις που επιβάλλονται σε περίπτωση παραβίασης του παρόντος κανονισμού.

Μέχρις ότου θεσπιστούν, ενδεχομένως, οι νομοθετικές διατάξεις που απαιτούνται γι' αυτόν τον σκοπό, οι κυρώσεις που επιβάλλονται σε περίπτωση παραβίασης των διατάξεων του παρόντος κανονισμού θα είναι αυτές που έχουν καθορίσει τα κράτη μέλη για την εφαρμογή του κανονισμού (ΕΚ) αριθ. 1705/98 [3].

[3] ΕΕ L 215 της 1.8.1998, σ. 1.

Άρθρο 6

Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνουν κατ' εφαρμογή του παρόντος κανονισμού και γνωστοποιούν αμοιβαία κάθε άλλο σχετικό στοιχείο που διαθέτουν και το οποίο αφορά τον παρόντα κανονισμό, όπως είναι στοιχεία για παραβιάσεις ή για άλλα προβλήματα εφαρμογής ή αποφάσεις που εκδίδουν τα εθνικά δικαστήρια.

Άρθρο 7

Ο παρών κανονισμός εφαρμόζεται:

- στο έδαφος της Κοινότητας, συμπεριλαμβανομένου του εναέριου χώρου της,

- σε κάθε αεροσκάφος ή πλοίο που υπάγεται στην αρμοδιότητα κράτους μέλους,

- ως προς κάθε πρόσωπο, οπουδήποτε αλλού, το οποίο είναι υπήκοος κράτους μέλους,

- σε κάθε οργανισμό που έχει συσταθεί ή συγκροτηθεί σύμφωνα με τη νομοθεσία κράτους μέλους.

Άρθρο 8

Ο παρών κανονισμός αρχίζει να ισχύει την ημερομηνία δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται έως τις 5 Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος